Kristian Thulesen Dahl (DF), 2009-01-13:
Vi står jo netop nu i en økonomisk situation, hvor mange er utrygge, fordi den finansielle krise raser, og fordi man er usikker på, hvad fremtiden bringer.
Der er selvfølgelig mange, der er utrygge ved, om det får den effekt, at de mister jobbet.
Det er jo derfor, at vi - de fleste af Folketingets partier - netop i de her dage sidder og forhandler om, hvorvidt vi kan gøre noget for at sikre danskerne imod den utrygge fremtid, som vi umiddelbart ser foran os.
Vi er også enige om, at det er svært at sige ret meget om de forhandlinger, fordi det i sagens natur er meget følsomme ting, vi diskuterer.
Men der skal ikke være tvivl om, at hensigten med overhovedet at have sådanne forhandlinger selvfølgelig er at se på, om vi kan føre Danmark helskindet igennem den økonomiske krise, der udspiller sig på verdensplan.
Det er en stor mundfuld, men vi skal selvfølgelig gøre os umage og gøre alt, hvad vi kan, for at sikre, at der er en mere tryg fremtid i vente for den danske befolkning.
Det udgangspunkt, som vi sidder med, er jo bedre end de fleste andre landes.
Den danske situation er jo også blevet rost af de fleste, der internationalt beskæftiger sig med de forskellige landes økonomiske politik.
Der er mange, der indtil nu under debatten har haft travlt med at fokusere på de steder, hvor tingene måtte være skredet i negativ retning i forhold til de planer, der ligger.
Jeg synes, det kunne være nyttigt, at vi også lige får understreget det positive, at vi har afviklet gælden hurtigere end forudsat i 2015-planen.
Det har været vigtigt for Dansk Folkeparti, at vi har brugt de gode år med ekstraordinært store overskud på statens finanser til at få afdraget ekstraordinært meget på statens gæld
, så vi ad den vej har rustet os til en fremtid, hvor det ikke nødvendigvis ser helt så godt ud.
I kampen for at bruge pengene på gældsafvikling har vi jo været oppe mod stærke kræfter.
Det er jo ikke en fremtidssikret måde.
Det er jo ikke en måde at sikre den økonomiske holdbarhed på på sigt.
Der har vi stået fast, og det bliver vi jo så rost for nu, for det er en af de ting, der gør, at vi har et lidt bedre udgangspunkt end så mange andre lande.
Så vil jeg om det i det hele taget at lave fremskrivninger af økonomien sige, at det for os at se er noget positivt.
Det er sundt, og det kvalificerer den økonomiske debat, som vi har - uanset om det er her i Folketingssalen eller det f.eks. er i Finansudvalget eller andre steder, hvor vi løbende har diskussioner om dansk økonomi, ikke bare lige nu, men også på lidt længere sigt - at vi har fremskrivninger af økonomien.
Det er også sundt, at den fremskrivning, der ligger fra regeringens side med 2015-planen, kan blive udfordret af de økonomiske vismænd, bankøkonomer osv., som ønsker at gå ind i den debat om, hvorvidt vi med de politiske beslutninger, vi træffer, holder os på et fornuftigt spor.
Vi synes så blot, at man skal sikre, at man ikke tager en religiøs tilgang til sådan en økonomisk fremskrivning, men også agerer i den virkelighed, som vi er en del af.
Bare et enkelt eksempel med udgangspunkt i spørgsmålet om, hvor mange flere der skal i beskæftigelse lige nu og her:
Hvis man sagde, at det begrundede, at vi skulle øge indvandringen markant, og gjorde det ud fra nogle fremskrivninger om, at det nok var en nødvendighed, samtidig med at den enkelte dansker oplevede en stigende utryghed i forhold til at blive ledig, så tror jeg, at de fleste ville være enig med mig i, at vi ville ramme fuldstændig ved siden af skiven.
Derfor er det vigtigt, at vi i vores tilgang til sådan en fremskrivning, når vi skal tilrettelægge den konkrete politik, tager tingene skridt for skridt.
Det er jo derfor, at vi har været tilhængere af, at vi når de mål, som vi har sat os, ved hele tiden at justere og ikke ved de her meget store omsiggribende reformer, der skaber utryghed for den enkelte dansker.
Det er ikke for på nogen måde at underkende alvoren bag de mål, der er sat op, men det er en metode til, hvordan vi bør arbejde med det, så vi har nogle fremskrivninger af økonomien, der er udtryk for en holdbar økonomi for Danmark fremover, men hvor vi også får dem indført på en måde, så den enkelte dansker kan være her og ikke får trukket tæppet væk under sig i forhold til den planlægning af fremtiden, som den enkelte dansker og den enkelte danske familie har vedrørende økonomien og deres situation.